**EPIDEMIOLOŠKE MJERE ZAŠTITE OD ZARAZE VIRUSOM COVID-19 ZA ŠKOLSKU GODINU 2020./2021. ZA UČENIKE I RODITELJE**

Ove epidemiološke mjere vrijede za učenike Osnovne škole Kuršanec za vrijeme nastave u školi od 7. rujna 2020. godine. Mjere su izrađene prema uputama Hrvatskog zavoda za javno zdravstvo te prilagođene uvjetima u školi.

PRIJE DOLASKA U ŠKOLU, PRAVILA PONAŠANJA U ŠKOLSKOM AUTOBUSU

1. Roditelji/skrbnici imaju obvezu izmjeriti tjelesnu temperaturu djetetu svaki dan prije dolaska u školu te istu upisati djetetu u bilježnicu. U slučaju da učenik ima temperaturu višu od 37,1° ne smiju dozvoliti djetetu odlazak u školu. Roditelji/skrbnici imaju obavezu javiti u školu da dijete neće doći te se obratiti izabranom pedijatru/liječniku obiteljske medicine radi odluke o testiranju i liječenju djeteta.
2. Učenici koji na nastavu dolaze organiziranim prijevozom dužni su se u autobusu pridržavati mjera propisanih za javni prijevoz.
3. Učenici su kod ulaska u autobus, tijekom vožnje i kod izlaska iz autobusa dužni održavati fizičku distancu i nositi masku.
4. U autobus učenik može ući samo s maskom. Masku učenik mora nositi pravilno, što znači da maska treba pokrivati nos i usta. Masku učenik ima tijekom cijele vožnje.
5. **Učenici u autobus mogu ući samo ako nemaju povišenu temperaturu i ako imaju masku koja je obvezna u autobusu.**
6. U školskom autobusu svaki učenik sjedi na svom mjestu. Ovisno o broju učenika u autobusu, pratitelj će napraviti raspored sjedenja. Molimo roditelje da porazgovaraju o pravilima ponašanja za vrijeme vožnje. Učenicima je strogo zabranjeno ustajanja, premještanje ili hodanje za vrijeme vožnje.

DOLAZAK UČENIKA I RODITELJA U ŠKOLU

1. Djeca u školu dolaze sama, organiziranim prijevozom ili u pratnji roditelja na način kako bi dolazili da nema epidemije.
2. U školu je iznimno dozvoljen ulazak samo jednom roditelju u pratnji učenika 1. razreda Roditelj koji ulazi u školu obvezan je držati razmak od 1,5 metra u odnosu na druge učenike/djelatnike škole i u školu obvezno ulazi s maskom.
3. **U slučaju potrebe roditelja za dolazak u školu, roditelj ulazi na glavni ulaz sa zaštitnom maskom. Upisuje se u evidenciju dolazaka i obavezno dezinficira ruke.**
4. Dijete u školu ne smije dovoditi roditelj koji ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako ima izrečenu mjeru samoizolacije ili ako je dijete zaraženo s COVID19. Ako iste simptome ili mjeru samoizolacije ima dijete/učenik ili ako je zaraženo virusom COVID-19 ne smije dolaziti u školu.
5. Roditelji/skrbnici koji dovode i odvode djecu u školu to čine na način da ne ulaze u školu, već dolaze do učeničkih ulaza pri čemu zadržavaju distancu od najmanje 1,5 metra u odnosu na druge roditelje/skrbnike i djecu. Roditelji i djeca iz istog kućanstva ne moraju držati distancu. Učenik dolazi i odlazi iz škole sa školskom torbom te svoju opremu i pribor ne dijeli s drugim učenicima.
6. Pri ulasku u školu učenici obavezno nose masku sve do ulaska u svoju učionicu. U školu učenici ulaze na dva ulaza. Oba ulaza nalaze se s dvorišne strane školske zgrade. Na ulaznim vratima je istaknut raspored ulaska u školu i smjer kretanja školskim hodnicima do učionice u kojoj pojedini razredni odjeli imaju nastavu. **Učenici obavezno ulaze prema unaprijed utvrđenom rasporedu po razredima i samo u vrijeme koje je utvrđeno za ulazak njihovog** **razreda**. Ulazak učenika u školu i odlazak do razreda nadziru dežurni učitelji. Na ulazu dežurni učitelji ili spremačica dezinficirat će učenicima ruke. Učenici se nakon ulaska u školske prostorije upućuju na obuvanje školskih papuča. Vanjsku obuću ne ostavljaju u garderobi nego stavljaju u plastičnu vrećicu koju nose sa sobom u razred. Škola je osigurala svakom učeniku jednu plastičnu vrećicu za odlaganje obuće. Nakon preobuvanja učenici dezinficiraju školske papuče na postavljenim dezinfekcijskim barijerama i odlaze u razrede.
7. Nakon dolaska u učionicu, učenici mogu skinuti masku. Učenici ne nose zaštitne maske za vrijeme nastave osim u slučaju kada u razredu nije moguće održati fizičku udaljenost od druge djece i osoba u učionici. **U našoj školi s maskama će nastavu pratiti učenici 7.a, 8.a i 8.b** razreda zbog većeg broja učenika. Masku mogu nositi učenici koji to žele te učenici koji spadaju u skupinu izrazito osjetljivih osoba i kojima je nošenje maske preporučio liječnik.
8. Strogo će se voditi računa da učenici ne ulaze u druge razrede te da bez razloga ne šeću po hodnicima. Dežurni učitelji i stručna služba kontroliraju ulaske u sanitarni čvor.

BORAVAK UČENIKA U ŠKOLI

1. Škola će osigurati da učenici što je više moguće održavaju distancu (fizičku udaljenost) od druge djece i odraslih (preporučeno 1,5 m).
2. Tijekom boravka u školi učenici će isključivo boraviti u svojoj učionici i neće se miješati se s učenicima iz drugih odgojno-obrazovnih skupina.
3. Učenici će napuštati svoju učionicu samo u slučaju odlaska na toalet, pranja ruku ili grupnog izlaska u dvorište škole radi aktivnosti na otvorenom i to isključivo na način da se ne miješaju s učenicima iz drugih razreda. Svoju učionicu će iznimno napuštati učenici u vrijeme kada imaju nastavu informatike i TZK.
4. Prilikom prolaska kroz zajedničke prostorije (hodnik/hol/garderoba) nastojat će se da učenici svoj prolazak tim prostorima skrate na minimum.
5. Učenike će se poticati da redovito i pravilno peru ruke, osobito prije konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo. Gotovo sve učionice imaju tekuću vodu i tekući sapun, a u svakoj učionici je osigurano dezinfekcijsko sredstvo i papirnati ručnici. U učionicama koje nemaju tekuću vodu više će se primjenjivati dezinficiranje ruku.
6. Većina učenika će užinu konzumirati u svojim učionicama.

U holu škole, gdje su učenici ranije konzumirali školski obrok, užinu će imati: u A smjeni :5.a, 6.b, 7.a, 8.a, te u B smjeni učenici 3.c, 2.b, PRO B, PRO D razreda.

ORGANIZACIJA NASTAVE U ŠKOLI

1. Nastava se u školi organizira za sve učenike od 1. do 8. razreda i sva djeca su je obvezna pohađati.
2. U razrednoj nastavi s učenicima boravi njihova učiteljica razredne nastave i učitelji predmetne nastave koji predaju u tom razredu engleski jezik, glazbenu kulturu i izborne predmete. Ostali oblici odgojno obrazovnog rada (DOD, DOP ,INA i izborna nastava gdje se učenici iz više razrednih skupina spajaju) organizirat će se isključivo s učenicima istog razrednog odjela.
3. U predmetnoj nastavi s učenicima borave predmetni učitelji i to tako da je što manji broj predmetnih učitelja tijekom dana u jednoj odgojno-obrazovnoj skupini. Zbog toga će se nastava uglavnom izvoditi u blok satima.
4. Nastava TZK će se, kad god je to moguće, odvijati u vanjskim prostorima, odnosno u školskom dvorištu. Za vrijeme lošeg vremena nastava TZK će se odvijati u školskoj dvorani pri čemu će se maksimalno voditi briga o redovitom čišćenju i dezinficiranju prostora.
5. Ukidaju se mali odmori, veliki odmor traje 15 minuta i koristi se za užinu, a početak nastave u „A“ smjeni (zbog većeg broja učenika) započinje u različito vrijeme za različite razredne odjele kako bi učenici što manje dolazili u kontakt s učenicima drugih razrednih odjela.
6. Za vrijeme trajanja proglašene epidemije COVID-19 ne organiziraju se ekskurzije učenika, izvanučionična nastava (osim u dvorištu škole), maturalni izleti, posjeti i sl.

POSTUPANJE U SLUČAJU SUMNJE U ZARAZU KOD DJETETA

1. Kod pojave znakova bolesti koji upućuju na moguću zarazu COVID-19 (povišena tjelesna temperatura – pod pazuhom 37,2, simptomi respiratornih bolesti – kašalj, poteškoće u disanju, grlobolja, poremećaj osjeta njuha i okusa i gastrointestinalne smetnje – proljev, povraćanje i bol u trbuhu) dijete/učenik ostaje kod kuće i javlja se najprije telefonom izabranom liječniku obiteljske medicine koji odlučuje o testiranju. O tome roditelj telefonom mora obavijestiti školu.
2. Ako djeca razviju simptome COVID-19 tijekom boravka u ustanovi, učitelj odmah obavještava roditelje, koji u najkraćem mogućem roku trebaju doći po dijete. Do dolaska roditelja dijete se izolira u prikladnoj prostoriji (prostor za primanje roditelja na glavnom ulazu u školu).
3. Ravnatelj nadležnom epidemiologu/školskom liječniku javlja svako grupiranje osoba sa sumnjom na COVID-19 i svaku pojedinačnu infekciju koju roditelj ili djelatnik moraju najhitnije prijaviti ravnatelju.
4. Kod pojedinačnog slučaja pojave simptoma koji mogu upućivati na zarazu COVID-19, razredni odjel u pravilu nastavlja dalje s radom, dok se kod prijavljenog grupiranja osoba sa znakovima bolesti postupa sukladno mišljenju liječnika.
5. Kad se kod djeteta/učenika utvrdi zaraza COVID-19, postupa se sukladno odluci nadležnog epidemiologa. Za sve osobe kod kojih se utvrdi da su bile u bliskom kontaktu sa zaraženom osobom u vrijeme kad je osoba mogla biti zarazna izriče se mjera samoizolacije.

ODLAZAK IZ ŠKOLE

1. Odlazak učenika iz škole odvija se prema utvrđenom protokolu za izlazak svakog pojedinog razreda i to na način da ne dolazi do kontakta između djece različitih razreda. Učenike do izlaza iz škole prati učitelj koji ih je imao zadnji nastavni sat.
2. Nakon preobuvanja djeca se bez zadržavanja upućuju prema izlasku iz škole.
3. Izlazak učenika iz škole nadgleda učiteljica koja s njima održava zadnji školski sat te vodi brigu o održavanju distance i pridržavanju svih ostalih mjera kod izlaska učenika iz škole.
4. Na dvorištu o učenicima do ulaska u autobus vodi brigu dežurni učitelj.
5. Pratitelj u autobusu preuzima učenike, koordinira ulazak u autobus te vodi brigu o mjerama za vrijeme vožnje.